Kim Edberg Andersen (NB), 2023-12-01:
Tak for det, formand.
Man vænner sig i Folketingssalen hurtigt til, at den brede regering over midten gør, at man nogle gange lige skal lave en næranalyse af, hvem i flertalsregering det er, der lige har fået den brillante idé.
Vi må konstatere, at det jo ikke er Moderaterne, der er kommet med den, for de sagde jo klart og tydeligt inden, at det her skal undersøges.
Så det er nok heller ikke Venstre, der har fundet på det.
Så er vi tilbage ved, at det nok er Socialdemokraterne, og så tænker man jo, at det er sjældent, at man gør alting rigtigt hele tiden, men det er den fortælling, de gerne vil have solgt til danskerne: Vi gjorde det hele rigtigt hele tiden; der er ikke blevet begået nogen fejl.
I gamle dage ville Poul Schlüter jo have stået og sagt: Der er ingenting, der er fejet ind under gulvtæppet.
Det kan man ikke her, fordi det er limet fast.
Så tænker man: Kan det virkelig bare være det, der er forklaringen?
Er det en politisk fortælling om overmenneskeligt mod og lederskab, der reddede os alle sammen i Danmark?
Er det det, der skal stå i vejen for, at man gør noget, som dybest set alle andre vil gøre?
Enhver virksomhed, der har lavet det største byggeri i hele deres historie, vil jo efterfølgende analysere det her byggeri på godt og ondt for at blive bedre.
Man skal selvfølgelig finde fejl, men det ville ikke være for at slå sig selv i hovedet med det.
Selvfølgelig sker der fejl, altså bortset fra i den fortælling, Socialdemokraterne har givet os.
Så stiller en stille og rolig og sindig ordfører som hr. Stinus Lindgreen, som man faktisk nok ikke kan anklage for ikke at være faktabevidst, et meget, meget fornuftigt spørgsmål: Skulle vi ikke på baggrund af det her ganske stille og roligt som 179 voksne mennesker sige: Vi har nok ikke været perfekte hele tiden; vi har nok ikke gjort det rigtige hver eneste gang; mon ikke vi lige kan finde bare et enkelt hår i suppen, så vi kan gøre det bedre næste gang, og undersøge nedlukningen af Danmark, nedlukningen af skoler, nedslagtningen af mink, restriktioner på at krydse kommunegrænsen osv. osv.?
Det drejer sig om alle de her ting, f.eks. at vi alle sammen skulle gå med mundbind på, hvis vi skulle ned at handle.
Jeg skulle faktisk også passe på, hvis jeg kørte den forkerte vej på arbejde, for så overtrådte jeg jo faktisk forbuddet, fordi jeg så røg forbi en kommunegrænse, der var lukket, på vej ind i den næste, der var åben.
Det var ganske få hundrede meter, men det var jo et lovbrud; det var det jo.
Og var det måske den klogeste måde at gøre det på?
Hvorfor er minkene i Aalborg Kommune ikke så farlige, som minkene var ude i Vesthimmerland – især set i lyset af at jeg ved, at nogle af dem var ejet af den samme, så det var fuldstændig samme mink?
Det er sådan nogle ganske små ting, som vi så ved næste gang, hvis der kommer en næste gang, og det gør der jo nok, hvis man bare husker lidt længere tilbage end 1992.
Der er ikke noget værre end at spise mad med hår i; det er der ikke.
Og jeg kan pege på op til flere tallerkener fulde med hår her.
Jeg er ikke ude på at finde ud af, hvor hårene kommer fra, men jeg vil bare rigtig gerne have pillet dem ud af min suppe.
Derfor synes jeg, det er et fantastisk forslag, og det burde et samlet Folketing være enige i – hvis det ikke var, fordi man er bange for en politisk fortælling om, at man ikke var perfekt hele tiden og altid og aldrig begik en eneste fejl overhovedet nogen sinde, for så skal man selvfølgelig være imod.
Så må det jo være Socialdemokraterne.
Tak for ordet.